Drie vas na dwelmklopjagDrie mans is Sondagoggend by ŉ dwelmlaboratorium in Kempton Park in hegtenis geneem. Lt.kol. Katlego Mogale, woordvoerder van die polisie, sê die mans is op ŉ kleinhoewe op EP Malanweg in hegtenis geneem na die polisie ŉ wenk ontvang het. Sy sê een van die mans het van die polisie probeer vlug met hul aankoms op die toneel maar is in hegtenis geneem. Mogale sê nog twee mans, een glo ŉ priester, is in hegtenis geneem. Die polisie het op kokaïene, chemikalieë en ander dwelms beslag gelê. Daar is ook op vyf selfone, R8 000 en ander produkte met ŉ straatwaarde van nagenoeg R1 miljoen beslag gelê. Die drie verdagtes sal na verwagting Maandag in die Kempton Park-landdroshof verskyn.